ธปท.คาดเหตุบึ้มกระทบเศรษฐกิจช่วงสั้น
ธปท.คาดเศรษฐกิจปีนี้โต 4.9% ส่วนเหตุบึ้มน่าจะกระทบแค่ช่วงสั้น เชื่อรัฐเคลียร์ปัญหาจบเร็ว  สร้างความมั่นใจกลับคืนได้
17 ก.พ. 2555

ธปท.คาดเศรษฐกิจปีนี้โต4.9%ส่วนเหตุบึ้มน่าจะกระทบแค่ช่วงสั้น เชื่อรัฐเคลียร์ปัญหาจบเร็ว  สร้างความมั่นใจกลับคืนได้
นายทรงธรรม ปิ่นโต ผู้อำนวยการ สำนักเศรษฐกิจมหภาค ธนาคารแห่งประเทศไทย(ธปท.) กล่าวว่า ขณะนี้ธปท.ยังไม่ได้มีการปรับประมาณการอัตราการขยายตัวทางเศรษฐกิจ(จีดีพี)ปีนี้ ที่คาดว่าจะโต 4.9% ภายใต้อัตราเงินเฟ้อพื้นฐานเฉลี่ยทั้งปีที่ 2.2% และเงินเฟ้อทั่วไปเฉลี่ยทั้งปีที่ 3.2% ใหม่แต่อย่างใด เพราะปัจจัยที่คาดว่าจะมากระทบภาวะเศรษฐกิจขณะนี้ยังไม่ได้เปลี่ยนแปลงไปมากนัก โดยผลกระทบจากปัจจัยความเสี่ยงในต่างประเทศก็ยังไม่เปลี่ยจากที่เคยคาดไว้ก่อนหน้านี้ โดยข้อเท็จจริงก็ยังไม่เปลี่ยน แต่ยังต้องติดตามผลกระทบต่อไปว่าจะแย่กว่าที่คาดไว้หรือไม่  
สำหรับปัจจัยในประเทศ ในเรื่องการป้องกันปัญหาน้ำท่วม เท่าที่ติดตามดูก็ยังเป็นไปตามประมาณการณ์ เพราะเริ่มมีความคืบหน้าของแผนการทำงานจากเดิมที่ยังชัด แต่ขณะนี้มีแผนที่ชัดเจนมากขึ้นและเปิดเผยออกมาบ้างแล้ว เช่น การหาพื้นที่รับน้ำ 2 ล้านไร่ ที่ล่าสุดสามารถหาได้ 4.7  แสนไร่แล้ว เป็นต้น อย่างไรก็ตามหากรัฐบาลสามารถดำเนิกนารได้ตามแผนงาน น่าจะช่วยสร้างความมั่นใจให้นักลงทุนได้
“เหตุบึ้มหรือการก่อการร้ายในตอนนี้จะส่งผลต่อการเติบโตของไทยที่คาดไว้แย่หรือไม่นั้น เท่าที่ดูตอนนี้ภาวะเศรษฐกิจยังไม่มีปัจจัยอะไรเปลี่ยนมากนัก เรื่องการบริหารจัดการน้ำก็คืบหน้ามากขึ้น มีแผน 1 2 3 และ 4 ยังเป็นไปตามประมาณการณ์ ซึ่งน่าจะสร้างความมั่นใจให้นักลงทุนมากขึ้น ภาวะเศรษฐกิจในต่างประเทศในข้อเท็จจริงก็ยังไม่เปลี่ยน ส่วนเหตุระเบิด การก่อการร้าย มองว่าน่าจะกระทบต่อภาคการท่องเที่ยว เพราะการรับรู้ของนักท่องเที่ยวจะเร็ว แต่ถ้าเรื่องนี้สงบมีความชัดเจนขึ้น และรัฐบาลสร้างความมั่นใจให้นักท่องที่ยวมากขึ้น ว่าจะไม่มีเหตุการณ์เช่นนี้เกิดขึ้นอีก การท่องเที่ยวก็น่าจะกลับมาฟื้นตัวและสร้างความเชื่อมั่นได้ “ นายทรงธรรมกล่าว